Ólafur Arnalds

**Ólafur Arnalds** (rođen 3. novembra 1986) islandski je multiinstrumentalist i muzički producent. U svom radu miješa žičane instrumente i klavir s *loopovima* i beatovima, a u žanrovskom smislu bavi se različitim stilovima, od ambijentalne/elektroničke muzike do atmosferskog popa. Prije je bio bubnjar hardcore punk/heavy metal grupa *Fighting Shit*, *Celestine* i drugih.

Godine 2009. osnovao je eksperimentalni techno projekt Kiasmos s Janusom Rasmussenom, člana islandskog elektro-pop grupe Bloodgroup, koji je 2014. objavio svoj debitantski album.

## Historija 
### Rana karijera (2004–2007) 
Ólafur je 2004. komponirao i snimio interludij i završnice za dvije pjesme na albumu *Antigone* njemačke metalcore/melodične death metal grupe Heaven Shall Burn. Na svom profilu na Facebooku objasnio je kako je upoznao njegove članove:

### *Eulogy For Evolution* i *Variations of Static* (2007–2008) 
Ólafur je 12. oktobra 2007. objavio *Eulogy for Evolution*, svoj prvi samostalni album. Godinu dana kasnije objavio je EP *Variations of Static*. Iste te godine otišao je na tureju s grupom Sigur Rós te je objavljen njegov drugi kolaboracijski album s Heaven Shall Burnom: *Iconoclast (Part 1: The Final Resistance)*. Ulaznice za njegov koncert u londonskom The Barbican Hallu bile su rasprodane.

### *Found Songs* i *Dyad 1909* (2009) 
Ólafur je u jednoj sedmici u aprilu 2009. svaki dan objavio po jednu pjesmu; unutar prva 24 sata postale su dostupne na *foundsongs.erasedtapes.com*. Tu je zbirku pjesama nazvao *Found Songs*. Prva pjesma bila je objavljena 13. aprila 2009. godine.

U oktobru 2009. premijerno je izveden balet Dyad 1909, čiju je muziku komponirao Ólafur. Ta se muzika kasnije pojavila na istoimenom EP-u. Iste je te godine Ólafur otišao na azijsku turneju koju je organizirao Split Works.

Ólafur je 3. oktobra 2011. opet započeo kompozicijski projekt od sedam dana sličan onom za *Found Songs*; taj se projekt zvao *Living Room Songs*. Svaki dan tokom te sedmice pjesme su postale dostupne na *livingroomsongs.olafurarnalds.com*. Taj projekt u obliku albuma objavljen je 23. decembra 2011. godine.

Godine 2011. objavljena je Ólafurova remiksana verzija pjesme "Keep Your Teeth Sharp" Mr Fogga, koja se pojavila na istoimenom EP-u.

### *Another Happy Day*, *Two Songs for Dance*... (2012) 
Ólafur je 2012. najavio da je potpisao ugovor s izdavačem Mercury Classicsom, podružnicom Universal Musica.

Iste te godine objavio je četiri djela: muziku za film *Još jedan sretan dan* Sama Levinsona, EP *Two Songs for Dance*, EP *Thrown*, koji je objavio njegov eksperimentalni techno projekt Kiasmos, i EP *Stare*, na kojem je sarađivao s njemačkim pijanistom Nilsom Frahmom. Također, te se godine njegova pjesma "Allt varð hljótt" pojavila u muzici za film *Igre gladi*.

Pjesma "Til enda" pojavila se u najavi za film *Looper*.

### *For Now I Am Winter* i ostali radovi 
Ólafurov treći studijski album, *For Now I Am Winter*, objavljen je u februaru 2013. godine. Na četiri pjesme pjevao je Arnór Dan iz islandske grupe Agent Fresco. Bio je to prvi put da je Ólafur uvrstio vokale u neki od svojih muzičkih radova.

Iste te godine komponirao je muziku za ITV-jevu seriju *Broadchurch* i pjesmu koja se reproducirala tokom spiska zasluga (na kojoj je također pjevao Arnór Dan). Za taj je rad 2014. osvojio nagradu BAFTA TV Craft za najbolju originalnu muziku.

Ólafur je komponirao muziku i za film *Gimme Shelter* Rona Kraussa.

Pjesma "For Now I Am Winter" pojavila se u prvoj epizodi američke TV-serije *Doktori za seks*.

Ólafur Arnalds učestvovao je u različitim projektima i njegova se muzika pojavila u mnogim filmovima, televizijskim emisijama i reklamama. Njegove su se pjesme pojavile u mnogim sezonama emisije *Znate li plesati?*. Također je u dokumentarnom filmu *Press Pause Play* iz 2011. raspravljao o umjetničkim djelima obožavalaca.

Godine 2014. Ólafur i Janus Rasmussen objavili su debitantski album pod imenom *Kiasmos*.

### *The Chopin Project* i drugi projekti (2015) 
Godine 2015. Ólafur je sarađivao s njemačko-japanskom pijanisticom Alice Sarom Ott na projektu *The Chopin Project*; svrha tog projekta bila je odsvirati muziku Frédérica Chopina na moderniji način. Izabrao je dio Chopinovih radova i komponirao dijelove koji su ih povezivali; ti su dijelovi bili napisani za gudački kvintet, klavir i sintisajzer, a bili su utemeljeni na atmosferi i motivima tih kompozicija.

*The Chopin Project* započeo je kao posveta Ólafurovoj baki. Ólafur je u mlađim danima, dok je bio posvećen metalu, iz poštovanja prema njoj s njom slušao Chopinove radove tokom svakog posjeta. O njenoj je smrti Ólafur izjavio: "Jednostavno je ležala, stara i bolesna, ali isto tako bila je vrlo sretna i ponosna. Sjedio sam s njom i slušali smo Chopinovu sonatu. Tad sam joj dao posljednji poljubac i otišao. Preminula je nekoliko sati kasnije."

Godine 2015. Ólafurovi kolaboracijski projekti s Nilsom Frahmom, *Life Story Love and Glory* (potpuno improvizirano djelo) i *Loon*, objavljeni su kao dvostruki album pod imenom *Collaborative Works*, a sadrže *Stare* iz 2012. i improvizirani film *Trance Frendz - An evening with Ólafur Arnalds and Nils Frahm*. Iste godine objavljen je i njegov rad na seriji *Broadchurch*.

### *Island Songs* (2016) 
U junu 2016. Ólafur je najavio projekt *Island Songs*, na kojem je radio s direktorom Baldvinom Z i tokom kojeg je u sedam sedmica otputovao na sedam različitih islandskih područja i sarađivao sa sedam različitih muzičara. Svaki sedmice objavljen je spot za svaku pjesmu, a posljednja pjesma, "Dori", objavljena je 8. augusta 2016. godine.

Pjesma "Particles" s Nannom Bryndís iz grupe Of Monsters and Men premijerno je reproducirana 1. augusta 2016. u emisiji Beats 1 Zanea Lowea, te je tako postala prva pjesma klasične muzike koja se pojavila na toj stanici.

### *re:member* (2018) 
mini|S klavirima Stratus na Iceland Airwavesu 2018.
Ólafurov četvrti samostalni album, *re:member*, objavljen je u augustu 2018. godine. Na njemu se pojavio njegov novi muzički sistem pod imenom Stratus. U pitanju su dva klavira koji sviraju automatski, a čije sviranje započinje glavni klavir kog svira Arnalds. Na toj prilagođenoj programskoj podršci Arnalds je dvije godine radio s programerom zvuka Halldorom Eldjarnom. Kad Arnalds odsvira notu na klaviru, Stratus odsvira dvije različite note, zbog čega dolazi do neočekivanih harmonija i melodičnih dijelova.

Algoritmi koje je izradio Stratus korišteni su i pri stvaranju naslovnice albuma. U intervjuu sa *Sound of Bostonom* Arnalds je izjavio da se ilustrator Torsten Posselt iz studija FELD studios služio Stratusovom programskom podrškom kao skicom i stvorio vlastitu programsku podršku koji se koristio istim MIDI-signalima koji su korišteni za muziku. Svaka tačka odnosi se na klavirsku notu u naslovnoj pjesmi: 88 polja označava 88 nota; što je tačka deblja, to je viša frekvencija note koju se svira. Njegova nećakinja Ólöf Arnalds poznata je pjevačica i kantautorica.

## Diskografija 
### Albumi 
* *Eulogy for Evolution* (2007)
* *...And They Have Escaped the Weight of Darkness* (2010)
* *For Now I Am Winter* (2013)
* *Re:member* (2018)

### EP-ovi 
* *Variations of Static* – EP (2008)
* *Only the Winds* – EP (2013)

### Singlovi 
* "Two Songs for Dance" (2012)
* "Old Skin" (2013)
* "Kinesthesis I" (2016)
* "RGB" (2016)
* "Re:member" (2018)
* "Unfold" (2018) 

### Zbirke 
* *Found Songs* (2009)
* *Living Room Songs* (2011)
* *Island Songs* (2016)

### Muzika za film i TV-emisije 
* *Dyad 1909* (2009)
* *Blinky TM* (2010)
* *Jitters* (2010)
* *Another Happy Day* (2012)
* *Gimme Shelter* (2013)
* *Vonarstræti/Life in a Fishbowl* (2014)
* *Broadchurch* (2015)
** "Not Alone" – Single (2015) iz *Broadchurcha*

### Kolaboracije 
* *A Hundred Reasons* – Single (2010) s Haukurom Heiðarom Haukssonom
* *Stare* – EP (2012) s Nilsom Frahmom
* *The Chopin Project* (2015) s Alice Sarom Ott
* *So Far* – Single (2015) s Viktorom Orrijem Árnasonom, Laufey Jensdóttir, Björk Oskardsdóttir, Sólveig Vaka Eyþórsdóttir, Bjarnijem Frímannom Bjarnasonom i Hallgrímurom Jónasom Jenssonom
* *Life Story / Love and Glory* – Single (2015) s Nilsom Frahmom
* *Loon* – EP (2015) s Nilsom Frahmom
* *Trance Frendz* (2016) s Nilsom Frahmom
* *Say My Name* – Single (2016) s Arnórom Danom

### Mixtapeovi 
* *Late Night Tales: Ólafur Arnalds* (2016)

## Reference 
## Vanjski linkovi 
* Zvanični sajt
* 

Kategorija:Rođeni 1986.
Kategorija:Islandski kompozitori
Kategorija:Islandski elektronički muzičari